**УТВЪРДИЛ: / П / ДАТА: 28.04.2020 г.**

**ДИРЕКТОР ОД “ЗЕМЕДЕЛИЕ“-ВАРНА**

**ИНЖ. ЙОРДАН ЙОРДАНОВ**

**К О Д Е К С**

**за поведение на служителите в**

**Областна дирекция ”*Земеделие*”- Варна**

**Глава първа.**

**ОБЩИ ПОЛОЖЕНИЯ**

**Чл. 1.** Този кодекс определя правилата за етично поведение на служителите в Областна дирекция ”Земеделие”- Варна, наричана по-нататък „дирекцията“ и има за цел да повиши общественото доверие в техния професионализъм и почтеност, както и да издигне престижа на държавната служба.

**Чл. 2.** Дейността на служителите на дирекцията се осъществява при спазване на следните принципи за поведение:

**1. законност** - изпълнение на служебните задължения в съответствие с Конституцията, правото на Европейския съюз, международните договори, ратифицирани по конституционен ред, обнародвани и влезли в сила за Република България, законите и подзаконовите нормативни актове на страната и вътрешните за дирекцията актове, при зачитане и спазване на правата и на основните свободи на гражданите;

**2. лоялност** - поведение, насочено към утвърждаване и подобряване на авторитета и доброто име на дирекцията, изразяващо се в коректно и почтено отношение към институцията, както и въздържане от необоснована публична критика на същата;

**3. добросъвестност** - грижливо, старателно и отговорно изпълнение на служебните задължения;

**4. безпристрастност** - обективно и непредубедено изпълнение на служебните задължения, като се избягва поведение, което може да се възприеме като предразположеност или предубеденост;

**5. равнопоставеност** - изпълнение на служебните задължения по начин, който не допуска никакви ограничения на правата или привилегии, основани на раса, народност, етническа принадлежност, пол, произход, религия, образование, убеждения, политическа принадлежност, лично и обществено положение или имуществено състояние или на всякакви други признаци, установени в закон или в международен договор, по който Република България е страна;

**6. отговорност** - изпълнение на възложените задачи компетентно и в срок, с цел постигане на висок обществен резултат;

**7. политически неутралитет** - недопускане на лични или чужди политически пристрастия при изпълнение на служебните задължения;

**8. почтеност** - поведение, при което не се допуска приемане на материални или нематериални облаги, независимо от естеството им, които не се полагат на служителите и могат да повлияят върху обективното изпълнение на задълженията по служба;

**9. конфиденциалност** - опазване на информацията, придобита при или по повод на изпълнение на служебните задължения;

**10. отчетност** - осъществяване на дейността по начин, даващ възможност да се проследяват изпълнението на служебните задължения, резултатите и взетите решения;

**11. колегиалност и учтивост** - поведение, основано на уважение към мнението и личния живот на колегите, и придържане към любезно и възпитано отношение при изпълнение на служебните задължения.

**Глава втора.**

**ВЗАИМООТНОШЕНИЯ С ФИЗИЧЕСКИ ЛИЦА, ЮРИДИЧЕСКИ ЛИЦА И ДРУГИ ОРГАНИЗАЦИИ**

**Чл. 3. (1)** В отношенията си с физическите лица, с юридическите лица и с други организации служителите на дирекцията действат съобразно принципите по чл. 2, включително при използването на информационни и комуникационни технологии.

**(2)** При изпълнение на служебните задължения служителят носи отличителен знак със снимка и данни за имената, длъжността, администрацията и звеното, към които принадлежи, на български и английски език.

**(3)** При водене на телефонни разговори служителят се идентифицира чрез месторабота, длъжност, собствено и фамилно име.

**(4)** Служителите са длъжни да се произнасят по исканията на лицата по ал. 1 и да им предоставят цялата необходима информация с оглед на защитата на техните права и интереси.

**(5)** Служителите отговарят на поставените въпроси съобразно функциите, които изпълняват, като при необходимост пренасочват лицата по ал. 1 към друг служител, притежаващ съответната компетентност.

**(6)** Служителите информират лицата по ал. 1 относно възможностите за обжалване в случаи на допуснати от администрацията нарушения или отказ за извършване на административна услуга.

**(7)** Служителите са длъжни да опазват и да не разкриват извън установения ред информация за лицата по ал. 1, станала им известна при или по повод изпълнение на служебните им задължения и представляваща законово защитена тайна.

**(8)** Служителите са длъжни да не проявяват грубост, невъзпитание и неуважение към лицата по ал. 1, които обслужват.

**Чл. 4.** При осъществяването на административно обслужване служителите са длъжни да спазват всички принципи и задължителни стандарти за качество на административното обслужване, уредени в закон и в Наредбата за административното обслужване, приета с Постановление № 246 на Министерския съвет от 2006 г. (обн., ДВ, бр. 78 от 2006 г.; изм. и доп., бр. 47 и 64 от 2008 г., бр. 25 и 58 от 2010 г., бр. 105 от 2011 г., бр. 50 от 2012 г., бр. 56 от 2019 г. и бр. 9 от 2020 г.) и Вътрешните правила за организация на административно обслужване в Областна дирекция „Земеделие“-Варна.

**Глава трета.**

**ПРОФЕСИОНАЛНО ПОВЕДЕНИЕ**

**Чл. 5. (1)** Служителите на дирекцията при спазване на принципите по чл. 2 подпомагат директора на дирекцията при провеждането на държавната политика в областта на земеделието, храните и горите, както и при прилагането на Общата селскостопанска политика на Европейския съюз (ОСП на ЕС) на територията на област Варна, както и при изпълнението на взетите решения и осъществяването на неговите правомощия.

**(2)** Служителите са длъжни да изпълняват задълженията и функциите си с необходимия професионализъм, като поддържат актуални знания и повишават уменията си, необходими за ефективното изпълнение на служебните си задължения.

**(3)** Когато правят предложения пред органите на държавна власт, служителите предоставят цялата информация, отнасяща се до вземането на конкретно решение.

**Чл. 6. (1)** Служителите на дирекцията са длъжни да спазват служебната йерархия и да изпълняват актовете на горестоящите органи и служители от администрацията.

**(2)** Служителите не са длъжни да изпълняват незаконосъобразен акт, издаден по установения ред, когато той съдържа очевидно за тях правонарушение.

**(3)** Служителите могат да поискат писмено потвърждаване, когато в отправените до тях устни заповеди се съдържат очевидни правонарушения.

**(4)** Служителите не са длъжни да изпълнят нареждане, което засяга техни права, правата на техните съпрузи или на лицата, с които се намират във фактическо съжителство, роднини по права линия, по съребрена линия до четвърта степен включително, и по сватовство до втора степен включително. В тези случаи те незабавно уведомяват ръководителя, от когото са получили нареждането.

**Чл. 7. (1)** Служителите на дирекцията представят пред непосредствения си ръководител и/или директора на дирекцията открито и честно проблемите, които възникват в процеса на работа.

**(2)** Служителите уведомяват непосредствения си ръководител и/или директора на дирекцията относно обстоятелства, които са им станали известни при изпълнението на служебните им задължения и които са от значение за изпълнението на целите на дирекцията или за опазването на авторитета на институцията.

**(3)** Служителите са длъжни да докладват на непосредствения си ръководител и/или директора на дирекцията всички административни слабости, пропуски и нарушения, които според тях създават предпоставки за корупция, измами и нередности.

**Чл. 8.** **(1)** Служителите на дирекцията не трябва да изразяват лично мнение, включително чрез информационни и комуникационни технологии, по начин, който може да бъде тълкуван като официална позиция на администрацията, в която работят.

**(2)** Служителите изразяват професионално мнение, позиция или тълкуване по служебни въпроси по искане и пред националните медии, свързани с политиката на министерството, само след съгласуване с директора на дирекция „Връзки с обществеността и протокол” на МЗХГ и изрично разрешение от директора на ОД „Земеделие“-Варна.

**Чл. 9. (1)** При изпълнение на служебните си задължения служителите в дирекцията опазват повереното им имущество, включително служебните компютри, с грижата на добър стопанин и не допускат използването му за лични цели. Служителите са длъжни своевременно да информират непосредствения си ръководител за загубата или повреждането на повереното им имущество.

**(2)** Документите, данните и служебният достъп до интернет в дирекцията могат да се използват от служителите само за изпълнение на служебните им задължения при спазване на правилата за защита на информацията.

**(3)** Служителите се легитимират със служебна карта при изпълнение на служебните си задължения.

**(4)** Служителите не могат да ползват служебния си електронен подпис за лични цели.

**Чл. 10.** Служителите на дирекцията са длъжни да спазват установеното работно време за изпълнение на възложените им задължения.

**Глава четвърта.**

**АНТИКОРУПЦИОННО ПОВЕДЕНИЕ**

**Чл. 11. (1)** Служителите на дирекцията не допускат поведение, което ги въвлича в корупция, и противодействат на такива прояви и на други неправомерни действия в държавната администрация.

**(2)** Служителите не допускат да бъдат поставени в икономическа или друга зависимост, както и да искат и да приемат подаръци, услуги, пари, облаги или други ползи, които могат да повлияят на изпълнението на служебните им задължения.

**(3)** Служителите не могат да приемат подаръци или облаги за извършване на работа, която влиза в служебните им задължения, нито да извършват дейност извън тяхната компетентност.

**(4)** Служителите не приемат облага или обещание за облага, за да упражнят влияние при вземане на решение от други длъжностни лица във връзка с изпълнение на служебните им задължения.

**(5)** Служителите не посредничат за получаване от другиго на облага, за да бъде извършено или да не бъде извършено действие по служба.

**Чл. 12.** Служителите на дирекцията не могат да извършват дейност в частен интерес, която е в нарушение на глава осма от Закона за противодействие на корупцията и за отнемане на незаконно придобитото имущество и на глава трета от Наредбата за организацията и реда за извършване на проверка на декларациите и за установяване конфликт на интереси, приета с Постановление № 209 на Министерския съвет от 2018 г. (ДВ, бр. 81 от 2018 г.).

**Чл. 13**. Служителите на дирекцията са длъжни да докладват на прекия си ръководител и/или на директора на дирекцията за станали им известни данни за корупция или за конфликт на интереси в администрацията, в която работят.

**Глава пета.**

**ВЗАИМООТНОШЕНИЯ С КОЛЕГИТЕ**

**Чл. 14. (1)** В отношенията си с колегите, включително при използването на информационни и комуникационни технологии, служителите на дирекцията проявяват уважение и коректност, като не допускат поведение, което накърнява достойнството и правата на отделна личност или създава враждебна или обидна среда.

**(2)** Служителите уважават мнението на колегите си и се съобразяват с правото им на личен живот. В отношенията между служителите не се допускат никакви форми на дискриминация.

**(3)** В отношенията между служителите не се допуска поведение на тормоз от психически, физически, сексуален и всякакъв друг характер.

**(4)** Служителите, които са станали свидетели на неетично поведение, на насилие, на нехуманно или обидно отношение към което и да е лице от страна на друг служител, докладват на непосредствения си ръководител или директора на дирекцията.

**Чл. 15. (1)** Когато противоречията между служители не могат да бъдат разрешени от самите тях, те търсят съдействието на ръководителите си.

**(2)** Служителите на ръководни длъжности в дирекцията са длъжни да предприемат необходимото за преодоляване на конфликтите, за които са узнали, и/или за премахване на условията за тяхното поддържане. За целта могат да бъдат ангажирани други служители от същата администрация, преминали обучения за управление и/или решаване на конфликти.

**Чл. 16. (1)** Служителите на ръководни длъжности проявяват отговорност към подчинените си, като подпомагат изпълнението на служебните им задължения и професионалното им развитие.

**(2)** Служителите на ръководни длъжности се отнасят към подчинените си с уважение и зачитат личното им достойнство.

**(3)** В случаите на назначаване, преместване или кариерно израстване на подчинените им служителите на ръководни длъжности се водят от принципите на законност, равнопоставеност, добросъвестност, безпристрастност, отчетност и не допускат никаква форма на дискриминация.

**(4)** Служителите на ръководни длъжности трябва да дават пример за професионално, безпристрастно и ефективно изпълнение на служебните задължения.

**Глава шеста.**

**ЛИЧНО ПОВЕДЕНИЕ**

**Чл. 17. (1)** При изпълнение на служебните си задължения и в обществения си живот, включително при използването на информационни и комуникационни технологии, служителите на дирекцията следват поведение, което не уронва престижа на държавната служба.

**(2)** Служителите не допускат както на работното си място, така и извън него, включително при използването на информационни и комуникационни технологии, поведение, несъвместимо със закона и с правилата за поведение на този кодекс.

**(3)** Служителите се стремят да избягват в поведението си конфликтни ситуации, а при възникването им целят да ги преустановят, като запазят спокойствие и контролират поведението си.

**(4)** На работното си място служителите спазват представителния или работния вид на облеклото съответстващ на длъжността, която заемат.

**Чл. 18.** Служителите на дирекцията не могат да участват в прояви, с които накърняват престижа на държавната администрация.

**Чл. 19.** Служителите не могат да упражняват дейности или да заемат други длъжности, които съгласно Конституцията или закон са несъвместими с длъжността, която заемат.

**Чл. 20.** Служителите на дирекцията придобиват и управляват имуществото си, без да злоупотребяват със служебното си положение.

**Чл. 21.** В обществения си живот и при изпълнение на служебните си задължения служителите нямат право да се възползват от служебното си положение или да използват правомощията си с цел извличане на лична облага.

**Глава седма.**

**ДРУГИ РАЗПОРЕДБИ**

**Чл. 22.** Служителите на дирекцията не могат да бъдат санкционирани поради факта, че са докладвали за случай на нарушение на този кодекс.

**Чл. 23.** При неспазване нормите на поведение в този кодекс служителите на дирекцията носят дисциплинарна отговорност съгласно Закона за държавния служител и Кодекса на труда.

**Чл. 24.** Непосредственият ръководител осъществява контрол за съответствието на поведението на служителите с правилата по този кодекс и при констатирани нарушения докладва на дисциплинарно наказващия орган.

**Чл. 25.** Главният експерт, отговарящ за „Човешките ресурси“ е длъжен да запознае служителя с разпоредбите на този кодекс в 7-дневен срок от първоначалното му встъпване в длъжност, както и всички служители при утвърдено изменение на документа, което се удостоверява с декларация по образец – *приложение №1*. Декларацията се съхранява в досието на служителя.

**ДОПЪЛНИТЕЛНИ РАЗПОРЕДБИ**

**§ 1.** Корупция по смисъла на настоящия Кодекс за поведение на служителите в ОД „Земеделие“-Варна е искането, предлагането, даването или приемането, пряко или косвено, на подкуп или всяка друга неследваща се облага или обещаването на такава, което засяга надлежното изпълнение на някое задължение или поведението, което се изисква от приемащия подкупа, неполагащата се облага или обещаването на такава, съгласно Гражданската конвенция за корупцията, ратифицирана със закон.

**ЗАКЛЮЧИТЕЛНИ РАЗПОРЕДБИ**

**§ 1.** Кодексът за поведение на служителите в ОД ”Земеделие” - Варна е утвърден със Заповед № РД 20-04-125 от 28.04.2020 г. на директора на ОД ”Земеделие” - Варна и влиза в сила от 08.05.2020г.

*Приложение №1*

**Д Е К Л А Р А Ц И Я**

за запознаване с Кодекса за поведение на служителите

в Областна дирекция “Земеделие” - Варна

Долуподписаният …………………………………………………………………………………...

ЕГН ……………………………… на длъжност...........................………...

административно звено ………………………………………………………………………...........

в Областна дирекция “Земеделие” - Варна

**Д Е К Л А Р И Р А М,**

че съм запознат с правилата за поведение, утвърдени с Кодекса за поведение на служителите в Областна дирекция “Земеделие” - Варна.

Известна ми е дисциплинарната отговорност за неспазване на правилата за поведение в този кодекс.

Дата на деклариране:…………………… **ДЕКЛАРАТОР**:………………………